સાંજના આછા અજવાળાં-અંધારે ખરેખર બધાંને સાચવી લીધાં. કોણ હસ્યું ને કોણ રડયું એ આછેરા ઓછાયામાં છુપાઇ ગયું ને મૃદુલા આખરે ઘરે આવી ગઇ. તૃષા એની આરતી લેવા દરવાજે જ ઊભી હતી પણ આજે કોઇને રડવાનો હક્ક નહોતો. ને બધું જ ચૂપચાપ સમેટાઇ ગયું. પણ આ મૃદુલા ગભરૂ હરણી જેવી કેમ થઇ ગઇ છે? એની રીતભાત, એનું માનસિક વર્તન બધું કેટલું બદલાઇ ગયું છે ? તૃષા અને તન્વી ચૂપચાપ આંખોના ઇશારે એક્બીજાને પૂછતાં રહી ગયાં ને રાત વીતતી ગઇ.